ઘરના લોકો રવિવારના ચાર વાગ્યાની રાહ જોતા. ગુજરાતી ફિલ્મો બતાવે. હું વાંચતો થઈ ગયેલો મને અક્ષરજ્ઞાન પરાણે મળી ગયેલુ. આજે પણ ઘરના બાર જેટલા સભ્યો અને આસ પડોશના લોકો બાજ નજરથી ટીવીને જોતા હતા. એ ટીવી જેના એરિયલના એક છેડે કાગડો બેસી જાય તો ટીવીમાં આવતા દરિયાના મોજા જેવા ઝરમરીયાને ઠીક કરવા નળીયાવાળી અગાશીએ ચઢવું પડે. અને પછી, “આવ્યું… આવી ગયુ… એ… ગયુ” જેવા દેકારા બોલતા હોય. તૂટેલી ચડ્ડી પહેરી હું આંગણામાં ઉભો એ માણસને નિરખતો હોવ, જે એરિયલને ઠીક કરવા અગાશીએ ચઢ્યો હોય.